Julia Louis-Dreyfus

Julia Scarlett Elizabeth Louis-Dreyfus (sündinud 13. jaanuaril 1961 New Yorgis) on USA näitleja, koomik ja filmiprodutsent.

Ta on teinud meeldejäävaid rolle mitmes edukas komöödiasarjas ja komöödiafilmis. Ta on pälvinud 11 Primetime Emmy auhinda, Kuldgloobuse auhinna ja üheksa Ekraaninäitlejate Gildi auhinda. 

Dreyfus saavutas kuulsuse pärast esinemist saates "Saturday Night Live" 1980. aastate alguses. 1989. aastal mängis ta Elaine Benesi telesarjas "Seinfeld". Roll, mida ta mängis üheksal hooajal, tõi talle Emmy, Kuldgloobuse ja Ekraaninäitlejate Gildi auhinna. 

2002. aastal lõi näitleja koos abikaasaga sarja "Watching Ellie", mis kestis kaks hooaega. Pärast esinemist sellistes sarjades nagu "Curb Your Enthusiasm" ja "Arrested Development" võitis Louis-Dreyfus oma teise Emmy auhinna Christine Campbelli rolli eest sarjas "The New Adventures of Old Christine" , mis kestis viis hooaega. 

2010. aastal sai näitleja oma panuse eest tähe Hollywoodi kuulsuste alleele. 

Aastatel 2012–2019 mängis ta peaosa telesarjas "Veep", mille eest sai üheksa Emmy auhinda (kuus näitlejana ja kolm produtsendina).

Tunnustus
2021 – National Medal of Arts

Poliitika 

Louis-Dreyfus toetas Al Gore'i 2000. aasta USA presidendivalimistel. 2008. ja 2012. aastal toetas ta Barack Obamat. 2016. aasta USA valimistel toetas ta Hillary Clintonit. 

Kategooria:Ameerika Ühendriikide näitlejad
Kategooria:Sündinud 1961